PËRMBLEDHJE E RASTEVE NGA PRAKTIKA E GJYKATËS SË LARTË PAS NDRYSHIMEVE TË VITIT 2017, 2021 NË KODIN E PROCEDURËS PENALE LIDHUR ME GJYKIMIN E SHKURTUAR
Gjykimi i shkurtuar si një institut mjaft i rëndësishëm në praktikën gjyqësore shqiptare për shkak të përfitimeve të ekonomisë së procesit, por edhe shërben si nxitës për të pandehurit që të marrin pjesë në gjykim personalisht, të interesohen për çështjen e tyre dhe të kërkojnë të përfitojnë nga uljet e llojit dhe masës së dënimit. Nga praktika gjyqësore e Kolegjit Penal të Gjykatës së Lartë, janë deduktuar ndër të tjera, këto pyetje ligjore të cilat kanë nevojë për debat midis magjistratëve të shkallëve të ndryshme të gjyqësorit dhe marrjen e nismave për një qëndrim të unifikuar, apo ndryshime ligjore, me qëllim bërjen e legjislacionit procedurial penal të qartë.

Pyetjet ligjore të identifikuara nga studimi i praktikës së Gjykatës së Lartë:

1) Nëse Gjykata e Shkallës së Parë nuk duhej të kishte pranuar kërkesën për gjykim të shkurtuar, çfarë duhet të vendos Gjykata e Apelit (t’a kthejë për rigjykim në gjykatën e shkallës së parë apo të çelë kryesisht shqyrtimin gjyqësor dhe të gjykojë çështjen sipas ritit të gjykimit të zakonshëm)?

2) Po në rast se Gjykata e Apelit vlerëson se duhej të ishte pranuar kërkesa për gjykim të shkurtuar e të pandehurit, nga gjykata e shkallës së parë, çfarë duhet të vendos (të prish çështjen dhe t’a kthejë për rigjykim me gjykim të shkurtuar në gjykatën e shkallës së parë, apo të aplikojë përfitimin për të pandehurin duke i ulur 1/3 e masës së dënimit)?

3) Në rast se i pandehuri ka qenë në mungesë, atij i është caktuar një mbrojtës kryesisht dhe është proceduar sipas ritit të gjykimit të zakonshëm, duke u çelur shqyrtimi gjyqësor. Më pas, i pandehuri paraqitet në gjykim dhe kërkon të procedohet me gjykim të shkurtuar, a duhet t’a pranojë këtë kërkesë?
4) A duhet pranuar gjykimi i shkurtuar për të miturin në konflikt me ligjin që akuzohet për një vepër penale që parashikon dënimin me burgim të përjetshëm?
5) Në rast se i pandehuri kërkon gjykim të shkurtuar me vullnetin e tij të lirë, a mundet ai të pretendojë pavlefshmëri të akteve/papërdorshmëri të provave, në gjykimin në apel të çështjes? 
6) Nevoja për të marrë informacion për ligjin penal të shtetit të huaj ku ka ndodhur fakti penal objekt gjykimi, për të parë nëse është e dënueshme kjo vepër edhe në atë shtet, sikurse në legjislacion e brendshëm, a përbën shkak për të rrëzuar kërkesën për gjykim të shkurtuar, pasi informacioni duhet ti nënshtrohet shqyrtimit gjyqësor?

7) Nëse çështja është dërguar për gjykim, sipas ritit të gjykimit të shkurtuar, dhe janë ftuar palët për të dhënë konkluzionet e tyre përfundimtare, a mundet në konkluzione, prokurori të tërheq akuzën sipas nenit 377 të K.Pr.Penale?

8) Në rast pranimi të kërkesës për rishikim, për arsye se i pandehuri është gjykuar në mungesë dhe nuk ka pasur mundësi të paraqesë mbrojtjen e tij (prova shfajësuese), a duhet pranuar kërkesa për gjykim të shkurtuar nga gjykata e rishikimit?

9) Nëse gjykata ka pranuar gjykimin e shkurtuar, a mundet ti jap faktit një cilësim juridik tjetër, sipas nenit 375 të K.Pr.Penale, qoftë ai më i lehtë ose më i rëndë?

10) A mundet Prokurori të kërkojë rrëzimin e kërkesës për gjykim të shkurtuar të të pandehurit, me arsyetimin se çështja duhet t’i nënshtrohet shqyrtimit gjyqësor apo se i pandehuri nuk pranon fajësinë?

11) A përbën ndryshimi i ligjit penal favorizues, shkak për rishikimin e vendimit?
1. Nëse Gjykata e Shkallës së Parë nuk duhej të kishte pranuar kërkesën për gjykim të shkurtuar, çfarë duhet të vendos Gjykata e Apelit?
Çështja 1: Prokuroria e Rrethit Gjyqësor Elbasan kundër N.SH, i akuzuar për kryerjen e veprës penale të “Shkatërrimi i pronës” parashikuar nga neni 150 i Kodit Penal.

Vlerësimi i Kolegjit Penal të Gjykatës së Lartë
“....10. .... Në kushtet kur gjykimi në shkallë të parë ka nisur me gjykim të posaçëm (të shkurtuar) dhe Gjykata e Apelit e vazhdon çështjen me gjykim të zakonshëm duke e marrë provën në gjykim, atëherë kjo do të bënte që Gjykata e Apelit në lidhje me këtë provë të gjykonte si shkallë e parë. Në lidhje me çështjen e vlerësimit të kësaj prove palët nuk do të kishin më një shkallë ankimi në dispozicion. Gjykimi i çështjes në Apel si shkallë e parë ankimi do të shkaktonte humbjen e të drejtës së palëve të të pasurit në dispozicion të një shkalle ankimi....12. Referuar arsyetimit të mësipërm, Kolegji çmon se Gjykata e Apelit ka të drejtë të shqyrtojë e kontrollojë në mënyrë efikase ligjshmërinë e ushtrimit të diskrecionit nga ana e gjykatës së shkallës së parë në marrjen e vendimit në lidhje me ritin e gjykimit, pra nëse gjykimi do të duhet të zhvillohej me ritin e gjykimit të posaçëm (në rastin konkret gjykimit të shkurtuar) apo me gjykim të zakonshëm. Në rastin konkret, Gjykata e Apelit ka konstatuar se gjykimi  duhet të ishte zhvilluar me gjykim të zakonshëm, pasi ka çmuar se akti i ekspertimit është një provë vendimtare në lidhje me përcaktimin e fajësisë ose pafajësisë së të pandehurit. Gjykata e Apelit e ka kthyer çështjen për rigjykim në kuadër të ushtrimit të kontrollit mbi vendimmarrjen e gjykatës më të ulët. Ajo ka ushtruar kontroll jo vetëm mbi gjykimin e zhvilluar në lidhje me themelin e tij, por ka kontrolluar edhe ritin e gykimit, pra nëse gjykimi i shkurtuar i mundësonte gjykatës më të ulët të vendoste drejtë në lidhje me fajësinë apo pafajësinë e të pandehurit....” 
.
 
Çështja 2: Prokuroria pranë Gjykatës së Rrethit Gjyqësor Kurbin kundër të miturit në konflikt me ligjin, A.Xh  i akuzuar për kryerjen e veprës penale “Vrasja në rrethana të tjera cilësuese”, e parashikuar nga neni 79, germa “a” i Kodit Penal.

I. Rrethanat e çështjes:

Gjatë gjykimit të çështjes në gjykatat e faktit (i zhvilluar nën ritin e gjykimit të shkurtuar), ka rezultuar se i pandehuri A.Xh në datë 05.09.2018, rreth orës 20:30, në fshatin Fushë-Mamurras, Njësia Administrative Mamurras, Rrethi Kurbin pas një konflikti që kanë pasur më parë, në fushën e sportit,  është futur në dyqanin e shtetasit Xh.S dhe ka qëlluar me thikë në gjoks shtetasin A.S (i mitur), i cili ka gjetur vdekjen. Gjatë këtij konflikti ka marrë dëmtime edhe babai i viktimës shtetasi Xh.S

Gjykata e Rrethit Gjyqësor Kurbin, me vendimin nr. x, datë 16.12.2020, ka vendosur:

Deklarimin fajtor të të miturit në konflikt me ligjin A.Xh, për kryerjen e veprës penale “Vrasja në rrethana të tjera cilësuese”, parashikuar nga neni 79, shkronja “a” të K.Penal, kryer ndaj të miturit dhe në zbatim të nenit 97 të K.Penal për të Mitur, dënimin e tij me 10 (dhjetë) vjet burgim.

Në aplikim të nenit 406 të K.Pr.Penale, për shkak të gjykimit të shkurtuar, ulet një e treta e dënimit të dhënë, duke u dënuar përfundimisht i mituri në konflikt me ligjin A.Xh, me 6 (gjashtë) vjet e 8 (tetë) muaj burgim.

Vuajtja e dënimit për të miturin në konflikt me ligjin A.Xh të fillojë nga dita e arrestimit të tij, datë 06.09.2018 dhe pjesa e pa vuajtur e dënimit të vuhet në institucionin e ekzekutimit të vendimeve penale të sigurisë së zakonshme të përshtatshëm për vuajtjen e dënimit për të miturit.

Në zbatim të nenit 65/a të K.Penal, caktimin e periudhës së sigurisë deri në kohëzgjatjen e plotë të pjesë së mbetur të dënimit.

Gjykata e shkallës së parë, ndër të tjera arsyeton se:........ Lidhur me pranimin e kërkesës, gjykata arsyetoi se referuar nenit 403, pika 2 të K.P.Penale, ndryshuar me ligjin nr. 35/2017, datë 30.03.2017, hyrë në fuqi më datë 31.07.2017, nuk lejohet kërkesa për gjykim të shkurtuar, për veprat penale, për të cilat parashikohet dënim me burgim të përjetshëm. Duke qenë se, vrasja e viktimës ka ndodhur më datë 05.09.2018, ky ndalim ligjor, në parim, gjen zbatim edhe në rastin konkret. Nga ana tjetër, më datë 01.01.2018, ka hyrë në fuqi ligji nr. 37/2017, datë 30.03.2017 “Kodi i Drejtësisë Penale për të Mitur” (sipas nenit 143 të këtij Kodi). Pra, edhe ky ligj, ka qenë në fuqi ditën e ndodhjes së ngjarjes, ndaj edhe ai gjen zbatim për rastin konkret, duke qenë se, procesi gjyqësor penal është zhvilluar ndaj një të mituri në konflikt me ligjin. Sipas nenit 5 të KDPM-së, dispozitat e Kodit Penal, të Kodit Procedurës Penale dhe të ligjeve të tjera, zbatohen në procesin e drejtësisë penale për të mitur, vetëm për çështje që nuk janë të rregulluara nga KDPM-ja ose nëse përmbajnë rregullime më të favorshme për të miturit. Pra, sipas këtij neni, KDPM-ja është si lex posteriori ndaj K.P.Penale dhe Kodit Penal, ashtu edhe lex speciali, në raport me to. Në rastet e konflikteve ndërmjet normave, norma specifike ka përparësi nga norma e përgjithshme (lex speciali derogat legi generali). Gjithashtu, norma që ka hyrë në fuqi më vonë ka përparësi nga norma e mëparshme (lex posteriori derogat legi priori) (vendimet e Gjykatës Kushtetuese nr. 02, datë 03.02.2010; nr. 16, datë 27.03.2012 dhe nr. 72, datë 07.12.2016). Këto dy rregulla, si dhe përparësia që ka KDPM-ja ndaj K.P.Penale dhe Kodit Penal, kanë shumë rëndësi në rastin konkret, për shkak se, sipas nenit 97, pika 2, të KDPM-së, për të miturin në konflikt me ligjin, dënimi me burgim nuk mund të jetë më shumë se 12 vjet. Ky nen flet për “vepër penale të kryer”. Në kuptim të teorisë së të drejtës penale shqiptare “vepra penale” është veprim ose mosveprim shoqërisht i rrezikshëm. Ajo dallohet nga “figura e veprës penale”, sepse kjo e fundit është forma juridike me të cilën shprehet përmbajtja e veprës penale.
E thënë ndryshe, ndërsa kuptimi i veprës penale si vepër shoqërisht e rrezikshme, zbulon brendinë shoqërore të saj, figura e veprës penale është forma juridike në të cilën shprehet përmbajtja e një vepre të caktuar shoqërisht të rrezikshme, të parashikuar nga dispozitat e posaçme të Kodit Penal. Vepra shoqërisht e rrezikshme (vepra penale) mund të shprehet në disa figura konkrete, të parashikuara në dispozitat e pjesës së posaçme të Kodit Penal. Ndërsa, përcaktimet materiale mbi veprën penale, jepen në pjesën e përgjithshme të Kodit Penal, figurat e veprave penale parashikohen në pjesën e posaçme të këtij Kodi. Në këtë kuptim, në rastin konkret, vepra penale që akuzohet se, ka konsumuar i mituri në konflikt me ligjin, është ajo e vrasjes. Ndërsa, figura e veprës penale, për të cilën ai është akuzuar, është “vrasja në rrethana të tjera cilësuese”, parashikuar nga neni 79, shkronja “a” i Kodit Penal. Sipas kësaj dispozite, vrasja me dashje, e kryer ndaj të miturit, dënohet me burgim jo më pak se 20 vjet, ose me burgim të përjetshëm. Sipas teorisë së drejtës penale shqiptare, figura e veprës penale ka katër elemente: objektin, anën objektive, subjektin dhe anën subjektive. Në kuptim të figurës së veprës penale të parashikuar nga neni 79, shkronja “a” i Kodit Penal, subjekti është “i përgjithshëm”, sepse “mjafton” që të jetë i përgjegjshëm dhe të ketë mbushur moshën për përgjegjësi penale (nenet 12 dhe 17 të Kodit Penal). Në rastin konkret, subjekti i dyshuar i figurës së veprës penale, është i mitur, ndaj në kuptim të nenit 97, pika 2 të KDPM-së, ai, nëse shpallet fajtor, nuk mund të dënohet me burgim, për më shumë se 12 vjet. Pra, në rastin konkret, figura e veprës penale, parashikuar nga neni 79, shkronja “a” i Kodit Penal, për shkak të përparësisë së KDPM-së ndaj Kodit Penal, do të pranohet se, parashikon si vijon: “vrasja me dashje, e kryer ndaj të miturit, dënohet me jo më shumë se 12 vite burgim”. Nga ana tjetër, për shkak të përparësisë së KDPM-së ndaj K.P.Penale, gjykata vlerëson se, neni 403, pika 2, i K.P.Penale, nuk mund të gjejë zbatim për veprat penale, të cilat dyshohet se, janë kryer nga të mitur. Kjo sepse, duke qenë se, subjekti i figurave të veprave penale, është i mitur, dënimi që mund të zbatohet ndaj tyre, në rast se shpallen fajtor, nuk mund të jetë më i rëndë se, 12 vite burgim. Ndalimi i dënimit të të miturve me burgim të përjetshëm, parashikohet edhe në nenin 31, pika 2 të Kodit Penal, sipas së cilit: Dënimi me burgim të përjetshëm nuk jepet ndaj personave që në kohën e kryerjes së krimit nuk kanë mbushur moshën tetëmbëdhjetë vjeç .... Në kuptim të këtij neni, të lidhur me nenet 5 dhe 97, pika 2, të KDPM-së, nuk mund të gjejë zbatim neni 403, pika 2, i K.P.Penale, në rastin kur autori i dyshuar i veprës penale, është i mitur. Për këtë arsye, gjykata vlerëson se, ky nen i K.P.Penale, nuk përbën pengesë për pranimin e kërkesës për gjykim të shkurtuar, nëse kjo paraqitet nga një i mitur në konflikt me ligjin. Po ashtu, gjykata vlerësoi se hetimi penal është kryer i plotë dhe i gjithanshëm, në mënyrë të tillë që çështja penale të zgjidhet në gjendjen në të cilat janë aktet e hetimeve paraprake dhe nga ana tjetër në rastin konkret gjykimi i shkurtuar nuk do të shkonte në dëm të dhënies së drejtësisë, pasi gjykata nuk konstatoi paraprakisht pavlefshmëri të akteve apo papërdorshmëri, që e vënë atë përpara pamundësisë për të dhënë një vendim të bazuar. Gjatë gjykimit u respektuan kërkesat procedurale të “gjykimit të shkurtuar”, të sanksionuara në Kodin e Procedurës Penale, bazuar në vendimin unifikues nr. 02, datë 29.01.2003 të Kolegjeve të Bashkuara të Gjykatës së Lartë dhe vendimin nr. 04, datë 10.02.2012 të Gjykata Kushtetuese. Në vijim, gjykata në zbatim të nenit 405/ 8 të K.Pr.Penale, ku parashikohet se:...Kur gjykata pranon kërkesën për gjykim të shkurtuar, gjykata fton palët të paraqesin diskutimet përfundimtare, gjykata ftoi të dyja palët të paraqesin diskutimet përfundimtare........
Gjykata e Apelit Tiranë, me vendimin nr. x, datë 23.11.2021, ka vendosur: Prishjen e vendimit Nr. x, datë 16.12.2020, të Gjykatës së Rrethit Gjyqësor Kurbin dhe kthimin e çështjes për rigjykim në po atë gjykatë, me tjetër trup gjykues.......

Gjykata e Apelit Tiranë, ndër të tjera arsyeton se: ........ Gjykata e Rrethit Gjyqësor Kurbin nuk duhet të pranonte kërkesën e të miturit në konflikt me ligjin për të proceduar me gjykim të shkurtuar, pasi nuk lejohet gjykimi i shkurtuar për veprat penale për të cilat parashikohet dënim me burgim të përjetshëm. Vepra penale për të cilën është akuzuar i mituri në konflikt me ligjin, parashikon si maksimum të sanksionit të saj, burgimin e përjetshëm. Dispozitat e Kodit të Drejtësisë Penale për të Mitur nuk kanë ndonjë parashikim ligjor lidhur me gjykimet e posaçme e aq më tepër ndonjë parashikim të ndryshëm që do të kishte përparësi për t’u aplikuar gjatë gjykimit për të miturin në konflikt me ligjin. E në këtë kuadër, gjykata e shkallës së parë, në vlerësimin që i ka bërë kërkesës për gjykimin e shkurtuar ka keqinterpretuar Kodin e Drejtësisë për të Mitur e për më tepër parashikimet ligjore të nenit 403 të K. Pr. Penale. Vetëm pasi të kishte aplikuar rregullat e gjykimit të zakonshëm (për llojin e veprës penale për të cilën akuzohet) gjykata duhet ti referohej dhe të zbatonte nenin 97 të Kodit të Drejtësisë Penale për të Mitur, në pikën 2 të të cilit parashikohet se maksimumi i dënimit me burgim që mund të jepet për të miturin në konflikt me ligjin është 12 vjet burgim. Sa më sipër, zhvillimi i procesit gjyqësor me rregullat e gjykimit të posaçëm  konkretisht atë të gjykimit të shkurtuar, duke u aplikuar edhe përfitimet e rrjedhura nga kjo dispozitë, ndërkohë që ligji parashikon ndalim ligjor e bën vendimin të cënueshëm e për pasojë gjykata e apelin në vështrim të nenit 428/1/ç të Kodit Procedurës Penale çmon se,  vendimi duhet të prishet dhe e aktet duhet ti kthehen  gjykatës së shkallës së parë për rigjykim me qëllim kryerjen e procesit të rregullt ligjor në respektim të rregullave procedurale të gjykimit të zakonshëm......

  ii. Vlerësimi i Kolegjit Penal të Gjykatës së Lartë:

Gjykata e Apelit Tiranë e ka prishur vendimin e gjykatës së shkallës së parë, për shkak të aplikimit të gabuar prej kësaj të fundit të ligjit procedural, konkretisht të nenit 403/2 të K.Pr.Penale, pasi gjykata e apelit ka vlerësuar se, ndodhemi përpara ndalimit të aplikimit të gjykimit të shkurtuar, pasi i mituri në konflikt me ligjin është akuzuar për veprën penale, të parashikuar nga neni 79/a i Kodit Penal, i cili parashikon një dënim në maksimum me burgim të përjetshëm, duke bërë kështu që vendimmarrja e gjykatës së rrethit gjyqësor të jetë në kundërshtim me dispozitat ndaluese të Kodit Procedurës Penale. 

Kolegji vlerëson se, Gjykata e Apelit Tiranë, nuk ka pasur asnjë pengesë ligjore që në zbatim të nenit 427/3 të K.Pr.Penale të vendoste përsëritjen e shqyrtimit gjyqësor, meqenëse sipas saj në këtë rast është e domosdoshme të procedohet me gjykim të zakonshëm. Kjo domosdoshmëri  në rastin konkret lind nga revokimi i vendimit të ndërmjetëm të gjykatës së shkallës së parë që ka pranuar shqyrtimin e këtij gjykimi nën ritin e gjykimit të shkurtuar, konform nenit 403 e vijues të K.Pr.Penale, vendim i cili është vlerësuar më pas si i pabazuar në ligjin procedural prej gjykatës së apelit.

 Është e vërtetë se, gjykimi i çështjes filloi dhe përfundoi në Gjykatën e Rrethit Gjyqësor Kurbin, duke u zbatuar procedura e parashikuar nga neni 403 e vijues i K.Pr.Penale, por ky fakt në asnjë rast nuk përbën pengesë që gjykata që qëndron më lart në hierarkinë e sistemit gjyqësor, të disponojë për prishjen e vendimit (për pranimin e kërkesës për gjykim të shkurtuar) kur konstaton, si në rastin konkret se, është e domosdoshme që në zbatim të nenit 380 të K.Pr.Penale, të përsëritet shqyrtimi gjyqësor me qëllim dhënien e drejtësisë, bazuar vetëm mbi prova të administruara gjatë procesit gjyqësor. Kolegji vlerëson, se ky qëndrim është ligjor, në interpretim të dispozitave përkatëse të K.Pr.Penale, si dhe zbatim të vendimit unifikues të Kolegjeve të Bashkuara të Gjykatës së Lartë nr. 02, datë 29.01.2003....Kolegji vlerëson se, detyrimi që kishte gjykata e apelit, rrjedh së pari nga fakti që, sipas nenit 427 të K.Pr.Penale, asaj i është njohur e drejta e përsëritjes së shqyrtimit gjyqësor dhe së dyti,  nga ndalimi që përmban dispozita e nenit 428 të këtij Kodi, për të vendosur kthimin e akteve gjykatës së shkallës së parë, kur kjo dispozitë ligjore nuk e parashikon shprehimisht. Kjo, sepse sipas përmbajtjes së shkronjës “ç të kësaj dispozite ligjore, shkaku për të cilin Gjykata e Apelit Tiranë, prishi vendimin e gjykatës së shkallës së parë në çështjen objekt gjykimi, nuk përfshihet në shkaqet që, në formë të shprehur, janë renditur në ligj, prania qoftë edhe e njërit prej të cilëve do t’i jepte të drejtën asaj, që pas prishjes se vendimit, aktet t’ia kthente përsëri po gjykatës së shkallës së parë.
Çështja 3. 

17. Në interpretim të dispozitës së nenit 427/3 të K.Pr.Penale, Kolegji vlerëson se, Gjykata e Apelit Durrës, nuk ka patur asnjë pengesë ligjore që të vendoste përsëritjen e shqyrtimit gjyqësor, me qëllim marrjen e një provë të re. Kolegji vëren se, është e vërtetë se gjykimi i çështjes filloi dhe përfundoi në Gjykatën e Rrethit Gjyqësor Durrës, duke u zbatuar proçedura e parashikuar nga neni 403 e vijues i K.Pr.Penale, porse ky fakt në asnjë rast nuk përbën pengesë që gjykata që qëndron më lart në hierarkinë e sistemit gjyqësor, të disponojë për prishjen e vendimit (pranimin e kërkesës për gjykim të shkurtuar) kur konstaton, si në rastin konkret, se është e domosdoshme që në zbatim të nenit 380 të K.Pr.Penale, të përsëritet shqyrtimi gjyqësor me qëllim dhënien e drejtësisë bazuar vetëm mbi prova të administruara gjatë proçesit gjyqësor. Kolegji citon se ky qëndrim është ligjor, në interpretim të dispozitave përkatëse të K.Pr.Penale si dhe vendimit unifikues të Kolegjeve të Bashkuara të Gjykatës së Lartë nr. 2, datë 29.01.2003.

18. Në vendimin unifikues nr. 2, datë 29.01.2003, të Kolegjeve të Bashkuara të Gjykatës së Lartë, është përcaktuar rregulli sipas të cilit, në rast se palët kanë pretendime lidhur me pavlefshmërinë e akteve, qofshin pavlefshmëri absolute apo relative, dhe kërkojnë konstatimin apo deklarimin e kësaj pavlefshmërie, gjykata të revokojë vendimin për gjykim të shkurtuar dhe të urdhërojë vazhdimin e proçedimit me gjykim të zakonshëm, rregull i cili duhej të zbatohet nga vetë gjykata e apelit, pa i kthyer aktet për rishqyrtim në gjykatën e shkallës së parë.
19. Kolegji çmon se detyrimi që kishte gjykata e apelit, rrjedh së pari nga fakti që, sipas dispozitës së nenit 427 të K.Pr.Penale, asaj i është njohur e drejta e përsëritjes së shqyrtimit gjyqësor dhe së dyti, nga ndalimi që përmban dispozita e nenit 428 të këtij Kodi, për të vendosur kthimin e akteve gjykatës së shkallës së parë. Kjo, pasi, sipas përmbajtjes së shkronjës ″ç″
 të kësaj dispozite, shkaku për të cilin Gjykata e Apelit Durrës, prishi vendimin e gjykatës së shkallës së parë në çështjen objekt gjykimi, nuk përfshihet në shkaqet që, në formë qartësisht të shprehur, janë renditur në ligj, prania qoftë edhe e njërit prej të cilëve do t’i jepte të drejtën asaj, që pas prishjes së vendimit, aktet t’i a kthente përsëri po gjykatës së shkallës së parë.
 

2. Po në rast se gjykata e apelit vlerëson se duhej të ishte pranuar kërkesa për gjykim të shkurtuar e të pandehurit, nga gjykata e shkallës së parë, çfarë duhet të vendos?

“19. Pretendimin se gjykatat e faktit, në kundërshtim me dispozitat procedurale penale, nuk kanë pranuar kërkesën e të pandehurit për gjykim të shkurtuar, në vlerësimin e Kolegjit nuk është i bazuar. Nga aktet e dosjes gjyqësore, rezulton fakti se, gjatë gjykimit në shkallë të parë, gjykata ka marrë një sërë provash të tjera, (nga ato të akuzës) për të cilat ka lejuar edhe zhvillimin e debatit gjyqësor midis subjekteve të procedimit penal. Ky fakt është i mjaftueshëm për të pamundësuar zhvillimin e procesit me ritin e gjykimit të shkurtuar. Ndërsa gjykata e apelit nuk ka pasur ndonjë pengesë që, në dhënien e vendimit, në zbatim të nenit 406 të KPP, të ulte 1/3 e dënimit penal të caktuar për të pandehurin, në rast se do ta vlerësonte të bazuar/drejtë atë, por nuk e ka vlerësuar si të tillë.”

3. Në rast se i pandehuri ka qenë në mungesë, atij i është caktuar një mbrojtës kryesisht dhe është proceduar sipas ritit të gjykimit të zakonshëm, duke u çelur shqyrtimi gjyqësor. Më pas, i pandehuri paraqitet në gjykim dhe kërkon të procedohet me gjykim të shkurtuar, si duhet të veprojë gjykata e shkallës së parë?
Çështja: Prokuroria e Rrethit Gjyqësor Tiranë kundër L.T, i akuzuar për kryerjen e veprës penale 

  “Prodhim dhe shitja e lëndëve narkotike” parashikuar nga neni 283/1 i Kodit Penal
.

I. Rrethanat e çështjes

Prokuroria e Rrethit Gjyqësor Tiranë ka regjistruar procedimin penal Nr. 3306, të vitit 2011, për veprën penale “Prodhim dhe shitja e lëndëve narkotike” parashikuar nga neni 283/1 i Kodit Penal në ngarkim të personit nën hetim L.T. Procedimi penal ndaj këtij shtetasi ka nisur sepse, pas një operacioni policor, ky shtetas është kapur në flagrancë me një sasi lënde narkotike të llojit heroinë prej 1 kg e 30 gramë në automjetin e tij. 

II. Ecuria proceduriale

Gjykata e Rrethit Gjyqësor Tiranë, me vendimin Nr. 1937, datë 17.12.2012, ka vendosur:  Pushimin e çështjes.

Gjykata e Apelit Tiranë, me vendimin nr. 256, datë 12.03.2014, ndër të tjera, ka vendosur: 
Prishjen e vendimit nr. 1937 datë 17.12.2012 të Gjykatës së Rrethit Gjyqësor Tiranë dhe kthimin e akteve për rigjykim në atë gjykatë me tjetër trup gjykues.” 

Gjykata e Apelit Tiranë ka arsyetuar se Gjykata e Rrethit Gjyqësor Tiranë ka zhvilluar gjykimin me ritin e gjykimit të shkurtuar. Gjykata e Apelit ka arsyetuar se gjykata e shkallës së parë ka gabuar kur ka pranuar me vendim të ndërmjetëm kërkesën për gjykim të shkurtuar, sipas nenit 405 të K. Pr. Penale, në kushtet kur i pandehuri gjatë gjykimit ka pretenduar pavlefshmërinë e akteve. Pas rigjykimit të çështjes, Gjykata e Rrethit Gjyqësor Tiranë, me vendimin nr. 719, datë 10.03.2016, ndër të tjera, ka vendosur: “Deklarimin fajtor të të pandehurit L.T për veprën penale “Prodhim dhe shitja e lëndëve narkotike” parashikuar nga neni 283/1 i Kodit Penal dhe dënimin e tij me 6 vjet burgim. Në aplikim të nenit 406/1 të K.Pr.Penale masës së mësipërme i zbritet 1/3 e saj dhe përfundimisht i pandehuri L.T dënohet përfundimisht me 4 vjet burgim.” Gjykimi në shkallë të parë për disa seanca është zhvilluar në mungesë të të pandehurit L.T, të cilit i është caktuar mbrojtës kryesisht. Shqyrtimi gjyqësor ka filluar me procedurën e gjykimit të zakonshëm, duke u thirrur nga gjykata disa dëshmitarë. Me paraqitjen e të pandehurit në gjykim pas disa seancash, gjykata ka revokuar vendimin për gjykimin në mungesë dhe ka legjitimuar mbrojtësin e zgjedhur prej tij. Në këtë seancë, i pandehuri ka paraqitur kërkesën për gjykim të shkurtuar, kërkesë që është pranuar nga gjykata dhe gjykimi ka vazhduar me procedurën e gjykimit të shkurtuar. Në seancën e parafundit gjyqësore, i pandehuri dhe as avokati i tij nuk është paraqitur për shkak të grevës së përgjithshme të Dhomës Kombëtare të Avokatisë. Gjykata ka deklaruar mungesën e të pandehurit dhe, pasi i ka caktuar një mbrojtës kryesisht, ka vijuar gjykimin. Në seancën e fundit gjyqësore, pas leximit të konkluzioneve përfundimtare, gjykata është shprehur me vendim përfundimtar. Gjykata e Apelit Tiranë, me vendimin nr. 822, datë 10.06.2019, ka vendosur: Prishjen e vendimit penal nr. 719 datë 10.03.2016 të Gjykatës së Rrethit Gjyqësor Tiranë dhe dërgimin e çështjes për rigjykim me tjetër trup gjykues.”Gjykata e Apelit ka arsyetuar se në gjykimin në shkallë të parë konstatohen shkelje procedurale në zhvillimin e procesit me pasojë pavlefshmëri të vendimit përfundimtar dhe për pasojë vendimi duhet të prishet dhe çështja të rikthehet për rigjykim. Gjykata e shkallës së parë ka zhvilluar disa seanca me gjykim të zakonshëm dhe më pas ka pranuar kërkesën e të pandehurit për gjykim të shkurtuar, duke vazhduar gjykimin e shkurtuar, në kundërshtim me vendimin unifikues nr. 2, datë 29.01.2003, që përcakton se: “kur shqyrtimi gjyqësor ka filluar me gjykim të zakonshëm, nuk mund të vazhdohet më tej me gjykim të shkurtuar ...” Gjykimi është zhvilluar në shkelje të rëndë procedurale duke zhvilluar dy lloj gjykimesh në të njëjtin shqyrtim gjyqësor dhe çështja duhet të kthehet për rigjykim për shkak të pranimit të gabuar të gjykimit të shkurtuar. 

III. Vlerësimi i Kolegjit Penal të Gjykatës së Lartë

“....19. Kolegji Penal e gjen të drejtë arsyetimin e Gjykatës së Apelit Tiranë se nga gjykata e shkallës së parë janë lejuar shkelje procedurale në kushtet kur çështja ishte kthyer për rigjykim nga Gjykata e Apelit dhe udhëzimet e saj nuk janë marrë në konsideratë nga gjykata e shkallës së parë në rigjykimin e çështjes. Është i drejtë arsyetimi i Gjykatës së Apelit se shqyrtimi gjyqësor kishte filluar me gjykim të zakonshëm dhe nuk mund të vazhdonte me gjykim të shkurtuar, referuar përfundimit të vendimit unifikues nr. 2, datë 29.01.2003, që parashikon se: “ ... perfundimisht eshte konsoliduar ligjerisht fakti se kerkesa per gjykimin e shkurtuar behet derisa te mos jete filluar shqyrtimi gjyqesor dhe se nuk mund te riparaqitet me kur ai ka filluar. Bazuar sa me siper, Kolegjet e Bashkuara te Gjykates se Larte, duke unifikuar praktiken gjyqesore arrijne ne perfundimin se kur shqyrtimi gjyqesor ka filluar me gjykim te zakonshem, nuk mund te vazhdohet me tej me gjykim te shkurtuar.” 20. Në kushtet kur çështja ishte kthyer për rigjykim pikërisht sepse i pandehuri kishte pretenduar pavlefshmërinë e akteve në gjykimin në Apel, gjykata e shkallës së parë duhet ta merrte në konsideratë një fakt të tillë gjatë rigjykimit të çështjes dhe të zbatonte udhëzimet e Gjykatës së Apelit. Gjithashtu, gjykata e shkallës së parë nuk mund të pranonte kërkesën e të pandehurit për gjykim të shkurtuar kur kishte çelur shqyrtimin gjyqësor me gjykim të zakonshëm dhe kishte thirrur për këtë shkak edhe dëshmitarët. “

4. A duhet pranuar gjykimi i shkurtuar për të miturin në konflikt me ligjin që akuzohet për një vepër penale që parashikon dënimin me burgim të përjetshëm?
Çështja: Prokuroria pranë Gjykatës së Rrethit Gjyqësor, Fier kundër të miturit në konflikt me ligjin F.G, i akuzuar për kryerjen e veprës penale të “Vrasjes në rrethana të tjera cilësuese”, të parashikuar nga neni 79/1, germa ”a”, e Kodit Penal
. 

I. Rrethanat e çështjes,
Prokuroria pranë Gjykatës së Rrethit Gjyqësor, Fier, ka regjistruar procedimin penal nr.2078, te vitit 2018, në ngarkim të të miturit në konflikt me ligjin F. G, i akuzuar për kryerjen e veprës penale “Vrasje në rrethana cilësuese”, të parashikuar nga neni 79/1, germa “a”, të Kodit Penal. Nga aktet ka rezultuar se, salla operative e Komisariatit të Policisë, Fier, më datë 18.10.2018, ora 16:30, ka marre njoftimin se në vendin e quajtur “Zogu i zi”, në lagjen Apollonia, Fier, në rrugën “Brigada 11 Sulmuese" është goditur me sende prerëse shpuese, shtetasi Denis Vrenozi, i datëlindjes 07.04.2002, i cili është dërguar me urgjence në spitalin e qytetit të Fier, ku është konstatuar vdekja. 

II. Ecuria proceduriale e çështjes

Gjykata e Rrethit Gjyqësor, Fier, me vendimin Nr x, datë 29.12.2020, ka vendosur: “Deklarimin fajtor të të miturit në konflikt me ligjin F. G, për kryerjen e veprës penale "Vrasja në rrethana të tjera cilësuese”, të parashikuar nga neni 79, gërma "a", e Kodit Penal dhe në bazë të kësaj dispozite dhe nenit 51 të Kodit Penal, nenit 97/2 të Kodit të Drejtësisë për të Mitur, dënimin e tij me (dymbëdhjetë) vjet burgim. Vuajtja e dënimit do të fillojë nga dita e arrestimit të të miturit në konflikt me ligjin. 

Gjykata e Apelit, Vlorë, me vendimin Nr. x, datë 06.05.2021, ka vendosur : “Lënien në fuqi të vendimit Nr. 464, datë 29.12.2020, të Gjykatës së Shkallës së Parë Fier”. 

Gjykata e Apelit, Vlorë, ndër të tjera, ka arsyetuar se ;

Në vlerësimin e këtij kolegji, ligjvënësi pengesën për mos pranimin e gjykimit të shkurtuar nuk e lidh me masën e dënimit të dhënë, por e lidh me veprën penale. Vepra penale që akuzohet dhe është dënuar i mituri në konflikt me ligjin neni 79/a i Kodit Penal parashikon dënim me burgim të përjetshëm, e në këtë kontekst nuk qëndron kërkimi i mbrojtësit për pranimin e kërkesës për gjykimin e shkurtuar. Lidhur me masën e dënimit Gjykata i ka marrë në konsideratë të gjitha rrethanat lehtësuese sipas neneve 48 e 49 të K.Penal dhe mbështetur në kërkesat e nenit 47 të Kodit Penal, mënyra e caktimit të dënimit, ka dhënë një masë dënimi në harmoni me gjithë kërkesat ligjore dhe rrethanat konkrete të kryerjes së veprës penale të analizuara në pjesën arsyetuese të vendimit. Pretendimet e ngritura në Apel prej të miturit në konflikt me ligjin dhe prej mbrojtësit për pranimin e gjykimit të shkurtuar dhe uljen e masës së dënimet janë të pa bazuara, ato kanë marrë përgjigje në vendimin objekt shqyrtimi, prandaj vendimi duhet të lihet në fuqi.

II. Vlerësimi i Kolegjit Penal 

17. Kolegji konsideron në kushtet e papranueshmërisë (pabazueshmërisë së konstatuar haptazi) pretendimin e përsëritur, të invokuar në të dy shkallët e gjykimit, prej rekursuesit të identifikuar në “ometimin e gjykatave të shkallëve më të ulëta për të pranuar – gjykata e shkallës së parë – aplikimin e ritit procedural të gjykimit të shkurtuar, sipas përcaktimit të nenit 403 e vijues të K.Pr.Penale, dhe – gjykata e shkallës së dytë – në kushtet e konstatimit të paligjshmërisë së vendimmarrjes së gjykatës së faktit refuzuese të kërkesës për të proceduar me ritin e sipërpërmendur – aplikimin, në mënyrë të drejtpërdrejtë, të zbritjes (bonusit) në masën e dënimit (të caktuar në mënyrë përfundimtare)” - përsa kohë që, qartazi, dispozita – paragrafi i dytë, i nenit 403, të K.Pr.Penale – ndalon aplikimin e këtij riti procedural (me konseguencë pamundësinë e aplikimit, për këtë shkak, të zbritjes – uljes – së dënimit në masën e 1/3 të tij – përcaktimi i nenit 406/1 të K.Pr.Penale) kur gjykohen vepra penale (kur akuza i konteston të pandehurit vepra penale të kësaj natyre) për të cilat parashikohet (si sanksion) lloji i dënimit me “burgim të përjetshëm”, sikurse, në rastin konkret, vepra penale e kontestuar, nëpërmjet akuzës, të pandehurit, me cilësinë e përcaktimit të nenit 79/a të Kodit Penal, duke mos e lidhur këtë parashikim (ndalim) me statusin – moshën e të pandehurit – të gjykuar - në kuptimin e pamundësisë së ndikimit të privilegjeve të toleruara prej legjislatorit në trajtimin sanksionues të subjekteve – të mitur në konflikt me ligjin – (të cilat evitojnë aplikimin e llojit të dënimit “burgim i përjetshëm”, për këto lloje subjektesh), në funksion të aksesit, të pakufizuar, të tyre, për shkak të këtij “statusi”, edhe në këtë “zonë të konsideruar të padepërtueshme”, por duke e reduktuar vetëm në llojin e veprës penale të atribuar të pandehurit, sipas akuzës.

18. Në terma të tjerë, sikurse qartësisht kanë evidentuar edhe gjykatat e shkallëve më të ulëta, trajtimi sanksionues i privilegjuar, i toleruar prej legjislatorit për të pandehurit e mitur – të miturit në konflikt me ligjin – që presupozon pamundësinë e aplikimit ndaj tyre të llojit të dënimit “me burgim të përjetshëm” si dhe, për më tepër, të një dënimi – sanksioni - më të lartë se 12 vjet burgim, nuk paraqet asnjë lloj ndikimi në drejtim të evitimit (për efekt të prezencës së këtij “realiteti) të ndalimit të përgjithshëm, të përcaktuar në nenin 403/2 të K.Pr.Penale, prekludues, apriori, i të drejtës për të patur akses në ritin procedural të “gjykimit të shkurtuar”, të subjekteve të gjykuara për veprat penale të kontestuara prej akuzës, që parashikojnë si titull sanksionues, llojin e dënimit me “burgim të përjetshëm”.

5. Në rast se i pandehuri kërkon gjykim të shkurtuar me vullnetin e tij të lirë, a mundet ai të pretendojë pavlefshmëri të akteve/papërdorshmëri të provave, në gjykimin në apel të çështjes: 

“Madje jo vetëm që këto pretendime nuk janë ngritur, por vet i pandehuri i ka kërkuar gjykatës gjykimin me ritin e gjykimit të shkurtuar, duke hequr dorë nga pretendimet për pavlefshmëri dhe papërdorshmëri të provave, ndërkohë që rezulton se këto pretendime janë ngritur në gjykimin në Apel. Në rekurs kërkuesi pretendon se gjykata ka gabuar kur ka pranuar kërkesën për gjykim të shkurtuar, kërkesë që është ngitur prej vet atij në seancë gjyqësore. Kolegji çmon se kërkuesi ka abuzuar me të drejtën për të pretenduar pavlefshmërinë e akteve procedurale, në kushtet kur i ka kërkuar vet gjykatës së rrethit gjyqësor gjykimin e shkurtuar, pastaj e ka paraqitur këtë si shkak ankimi në Gjykatën e Apelit Tiranë.”
 

 “...12. Gjykata e Apelit Korçë ka vlerësuar drejtë kur ka parashikuar se gjykata e shkallës së parë nuk duhet të kishte pranuar kërkesën për gjykim të shkurtuar, pasi gjatë gjykimit nga i pandehuri ka pasur pretendime për pavlefshmëri akti dhe papërdorshmëri prove. Në kushtet kur gjykimi në shkallë të parë ka nisur me gjykim të posaçëm (të shkurtuar), Gjykata e Apelit nuk mund të vijojë gjykimin e çështjes me gjykim të zakonshëm duke e marrë në analizë pretendimet e të pandehurit për provën në gjykim. Në këto kushte me të drejtë Gjykata e Apelit Korçë nuk ka analizuar themelin e çështjes, por ka vendosur prishjen dhe kthimin e saj për rigjykim.”

“....Kontradiktor dhe i pambështetur në ligj, vlerësohet nga ana e këtij Kolegji, pretendimi i të gjykuarit rekursues lidhur me vlefshmërinë e akteve të hetimit paraprak, konkretisht procesverbaleve të kontrollit të banesës, pasi përpara çeljes së hetimit gjyqësor, me vullnetin e tij të lirë dhe në prani të mbrojtësit të caktuar personalisht prej tij në referim të nenit 403 të KPP, vetë i pandehuri ka kërkuar që çështja në ngarkim të tij të zhvillohet me procedurën e gjykimit të shkurtuar, pasi çështja mund të zgjidhej në gjendjen që janë aktet.”

6.  Nevoja për të marrë informacion për ligjin penal të shtetit të huaj ku ka ndodhur fakti penal objekt gjykimi, për të parë nëse është e dënueshme kjo vepër edhe në atë shtet, sikurse në legjislacion e brendshëm, përbën shkak për të rrëzuar kërkesën për gjykim të shkurtuar, pasi informacioni duhet ti nënshtrohet shqyrtimit gjyqësor:

Çështja Prokuroria pranë Gjykatës së Rrethit Gjyqësor Lushnjë kundër E.K i akuzuar për kryerjen e veprës penale “Dhuna në familje”, parashikuar nga 130/a, paragrafi katër, i Kodit Penal.

I. Rrethanat e çështjes

Më datë 10.8.2013, i pandehuri E.K, bashkëshortja e tij A  dhe djali i tyre E  kanë qenë në shtetin grek, ku jetonin dhe punonin. Pikërisht në këtë datë, në banesën e tyre në qytetin Lamia, Greqi, i pandehuri E.K, në gjendje të dehur, pasi ka debatuar me bashkëshorten e tij, e ka goditur atë me grusht në fytyrë. Djali i tyre E  ka ndërhyrë për të mbrojtur të ëmën dhe në këtë moment, i pandehuri E.K ka goditur me karrige edhe djalin e tij, duke i shkaktuar dëmtime në dorën e djathtë. Pas ngjarjes, shtetësia A  dhe i biri E  janë kthyer në Shqipëri dhe në datë 15.08.2013 i janë drejtuar Komisariatit të Policisë Lushnjë, ku kanë bërë kallëzim penal për të pandehurin. Në gjykim, i pandehuri ka kërkuar gjykim të shkurtuar, por Gjykata ka vendosur mospranimin e kërkesës me arsyetimin se çështja nuk mund të zgjidhet në gjendjen që janë aktet, pasi duhet proceduar me marrjen e letërporosisë në shtetin grek, për të verifikuar nëse vepra penale e kryer në këtë shtet është njëkohësisht e dënueshme.

Gjykata e Apelit Vlorë ka vendosur: “Lënien në fuqi të Vendimit nr. x, datë 18.12.2014, të Gjykatës së Rrethit Gjyqësor Lushnjë. Në aplikim të nenit 406 të KPP ulet 1/3 e dënimit dhe përfundimisht i pandehuri Edmond  dënohet me një vit burgim.”.   Gjykata e Apelit Vlorë ka arsyetuar, ndërmjet të tjerash se, pretendimi i mbrojtjes dhe i të pandehurit në ankim se, në rastin konkret, gjykata ka gabuar kur me vendim të ndërmjetëm ka rrëzuar kërkesën për gjykimin e shkurtuar  është i drejtë. 
Kundër Vendimit të Gjykatës së Apelit Vlorë, ka paraqitur rekurs, më datë 30.5.2016, Prokuroria pranë Gjykatës së Apelit Vlorë me anë të cilit ka kërkuar: Prishjen e vendimit me të Gjykatës së Apelit Vlorë dhe lënien në fuqi të Vendimit të Gjykatës se Rrethit Gjyqësor Lushnjë. Në rekurs janë paraqitur këta shkaqe: Vendimi i Gjykatës së Apelit Vlorë, me të cilin është pranuar kërkesa e të pandehurit për të proceduar me ritin e gjykimit të shkurtuar është marrë në kundërshtim me nenet 6/2 dhe 130/4 të Kodit Penal, si dhe nenin 403 e vijues të Kodit të Procedurës Penale.
II. Vlerësimi i Kolegjit Penal të Gjykatës së Lartë

“...18. Sipas parashikimeve të nenit 404 të KPrPenale , në fuqi, në kohën e shqyrtimit të çështjes nga Gjykatata e faktit: “Kur gjykata çmon se çështja mund të zgjidhet në gjendjen që janë aktet, vendos gjykimin e shkurtuar. Në të kundërtën refuzon kërkesën.” Në rastin konkret, Gjykata e Shkallës së Parë ka çmuar të nevojshme njohjen me një akt ligjor të shtetit grek, në të cilin ka ndodhur ngjarja. Kolegji çmon se, sikundër ka arsyetuar Gjykata e Apelit, arsyetimi i Gjykatës së Shkallës së Parë, se do të administrohet si provë informacioni për ligjin penal të Republikës së Greqisë për dhunën në familje, për të parë nëse është e dënueshme kjo vepër edhe në shtetin grek, nuk përbën shkak për rrëzimin e kërkesës për gjykimin e shkurtuar. Sipas të drejtës penale, si dhe në bazë të parimit iura novit curia, normat juridike dhe aktet e tjera ligjore prezumohen se janë të ditura nga Gjykata dhe, për rrjedhojë, nuk mund të përbëjë shkak administrimi i ligjit të Republikës së Greqisë për dhunën në familje pasi ai nuk përbën provë, por është akt ligjor dhe nuk pengon aplikimin e ritit të gjykimit të shkurtuar.”

7. Nëse çështja është dërguar për gjykim, sipas ritit të gjykimit të shkurtuar, dhe janë ftuar palët për të dhënë konkluzionet e tyre përfundimtare, a mundet në konkluzione, prokurori të tërheq akuzën sipas nenit 377 të K.Pr.Penale?

Çështja: Prokuroria pranë Gjykatës së Rrethit Gjyqësor Kukës kundër S.D, i akuzuar për kryerjen e veprës penale “Mashtrim në sigurime” parashikuar nga neni 145 i Kodit Penal

i. Rrethanat e çështjes

Më datë 20.10.2016, me shkresën nr.3215 prot, Drejtoria Rajonale e Sigurimeve Shoqërore Kukës, ka depozituar kallëzimin penal. Në këtë kallëzim ka sqaruar se gjatë ushtrimit të detyrës punonjësit e degës së përfitimeve pranë Drejtorisë Rajonale të Sigurimeve Shoqërore Kukës, në zbatim të rekomandimeve e të detyrave të lëna nga Auditi kanë shqyrtuar dosjen e pensionit me nr.6807/1, që i përket të pandehurit S.D.  Dega e përfitimeve pasi realizoi shqyrtimin e dosjes doli me vendimin nr.112 datë 07.06.2016, ku rezulton se përfituesi është debitor në shumën 1.430.102 lekë të përfituara nga fondi i Sigurimeve Shoqërore, pasi ka përfituar padrejtësisht pension pleqërie në marrëdhënie me shtetin pa plotësuar kushtet ligjore për vjetërsinë në punë. I pandehuri S.D ka paraqitur përpara DRSSH Kukës për njohjen dhe lidhjen e pensionit dokumentin e punës, librezë pune, dublikatë, e lëshuar nga Miniera e Qymyrgurit Valias, ku i pandehuri ka punuar si minator nëntokë. Ndërkohë nga organi i akuzës, nisur nga të dhënat e vëna në dispozicion nga Drejtoria Rajonale e Sigurimeve Shoqërore Kukës është pretenduar se i pandehuri ka kryer veprën penale “Mashtrimi në sigurime”, parashikuar nga neni 145 i Kodit Penal pasi për të njëjtat periudha të vjetërsisë në punë figuron si minator në Minierën e Qymyrgurit Valias dhe ka ditë pune në Ndërmarrjen e Përpunimit të Drurit Kukës si dhe në Kooperativën Bujqësore Ujmisht, fshati Tejdrine. Mbështetur në këto dhëna prokurori ka paraqitur në gjykatë kërkesën për gjykim.

Gjykata e Rrethit Gjyqësor Kukës, me vendimin nr. x datë 29.03.2017 ka vendosur ndërmjet të tjerash: “Kalimin e akteve që i përkasin çështjes penale nr. Regj. Them  131 datë 16.02.2017 për  procedimin  penal nr. 567/2016 në ngarkim të pandehurit S.D akuzuar për kryerjen e veprës penale të Mashtrimit në sigurime, parashikuar nga neni 145 i K. Penal.”
Gjykata e shkallës së parë ndër të tjera ka arsyetuar se, në rastin konkret nga provat e administruara nga gjykata, ka dyshime për të dhënat për identitetin e të pandehurit. Nga provat shkresore të ndodhura në dosjen e pensionit konsiston se janë disa vërtetime për vjetërsinë në punë të datës 06.08.2015, pranë Ndërmarrjes Gjeologjike Kukës, në Ndërmarrjen e Përpunimit të Drurit Kukës si dhe në Kooperativën Bujqësore Ujmisht. Në të gjitha këto vërtetime datëlindja e të pandehurit figuron e ndryshme krahasuar me të dhënat e marra nga dokumentet e identifikimit dhe aktet e gjendjes civile. 

Gjykata e Apelit Shkodër, me vendimin nr. x datë 23.11.2017 ka vendosur: “Lënien në fuqi të vendimit nr.x, datë xxxx të Gjykatës së Rrethit Gjyqësor Kukës.”
ii. Vlerësimi i Kolegjit Penal të Gjykatës së Lartë
“...Kolegji rikonfirmon qëndrimin se kur gjyqtari i seancës paraprake vendos pushimin e akuzës ose çështjes, ligji i njeh të drejtën e ankimit prokurorit, të pandehurit dhe viktimës ose trashëgimtarëve të saj. Nga ana tjetër ligji nuk parashikon të drejtë ankimi kur gjyqtari i seancës paraprake disponon sipas nenit 332/ç të K.Pr.Penale, duke urdhëruar kthimin e akteve dhe plotësimin e hetimeve. Në kushtet kur gjyqtari i seancës paraprake nuk ka pranuar kërkesën e prokurorit, por ka vendosur kthimin e saj për hetime të mëtejshme, ndaj këtij vendimi, palët nuk kanë të drejtën e ankimit në gjykatën më të lartë. Pavarësisht se shqyrtimi i çështjes në shkallë të parë ka ndodhur para se të hynin në fuqi ndryshimet e K.Pr.Penale të miratuara me ligjin nr. 35/2017, Kolegji vlerëson se edhe para ndryshimeve ligji nuk parashikonte të drejtë ankimi ndaj vendimit të gjykatës së shkallës së parë që i kthente aktet prokurorit....Një përfundim i tillë vjen edhe nga interpretimi logjik i dispozitës, pasi vendimi i gjyqtarit/gjyqtarit të seancës paraprake për kthimin e akteve nuk është vendim që i jep fund seancës paraprake. Ky vendim përcakton se veprimet hetimore nuk janë të plota, çështja nuk është gati për gjykim, prandaj e kthen çështjen në fazën e hetimeve paraprake. Ankimi i palëve ndaj këtij vendimi do të krijonte mundësinë e zhvillimit të hetimeve paralele, në ato raste kur prokurori zbaton vendimin e gjykatës për kthimin e akteve dhe kryerjen e veprimeve hetimore, ndërsa nga ana tjetër ndaj këtij vendimi ushtrohet ankim në gjykatat më të larta.”
8. Në rast pranimi të kërkesës për rishikim, për arsye se i pandehuri është gjykuar në mungesë dhe nuk ka pasur mundësi të paraqesë mbrojtjen e tij (prova shfajësuese), a duhet pranuar kërkesa për gjykim të shkurtuar nga gjykata e rishikimit?

Çështja Prokuroria e Rrethit Gjyqësor Elbasan kundër D.T i akuzuar, për kryerjen e veprave penale “Vrasja në rrethana të tjera cilësuese”, kryer në bashkëpunim me pasojë vdekjen e shtetasve S.J dhe R.R, parashikuar nga nenet 79/dh, 25 të Kodit Penal; “Vrasja në rrethana të tjera  cilësuese”, kryer në bashkëpunim, e mbetur në tentativë me pasojë plagosjen e rëndë të shtetasit J.B, parashikuar nga nenet 79/dh, 25, 22 të Kodit Penal dhe “Prodhimi dhe mbajtja pa leje e armëve luftarake” e kryer në bashkëpunim që ka sjellë pasoja të rënda, parashikuar nga nenet 278/4, 25 të Kodit Penal.

Gjykata e Shkallës së Parë Elbasan, me vendimin nr. x datë 05.05.2006, ka vendosur:

 “1. Deklarimin fajtor të të pandehurit D.T për veprën penale të vrasjes në rrethana të tjera cilësuese, kryer në bashkëpunim, të parashikuar nga nenet 79/dh e 25 të Kodit Penal dhe dënimin e tij me burgim të përjetshëm.

2. Deklarimin fajtor të të pandehurit D.T për veprën penale të mbajtjes pa leje të armëve luftarake, të parashikuar nga neni 278/2 i Kodit Penal dhe, në bazë të këtij neni, dënimin e tij me 5 (pesë) vjet burgim.

3. Përfundimisht, në bazë të nenit 55 të K.Penal, i pandehuri D.T dënohet me burgim të përjetshëm..
Gjatë gjykimit në Gjykatën e Rrethit Gjyqësor Elbasan hetimi dhe gjykimi i çështjes është bërë në mungesë të të pandehurit D.T.

Gjykata e Apelit Durrës, me vendimin nr. x, datë 18.01.2007, ka vendosur: “Lënien në fuqi të vendimit nr.x datë 05.05.2006 të Gjykatës së Shkallës së Parë Elbasan.”
Kolegji Penal i Gjykatës së Lartë, me vendimin nr. x, datë 21.11.2008, ka vendosur: “Mospranimin e rekurseve..

I pandehuri D.T është kapur dhe është ekstraduar në Shqipëri dhe ka kërkuar rishikimin e vendimeve gjyqësore të mësipërme. Kolegji Penal i Gjykatës së Lartë, me vendimin nr. x, datë 16.02.2011, ka vendosur: “Pranimin e kërkesës. Prishjen e vendimit nr. x, datë 21.11.2008 të Kolegjit Penal të Gjykatës së Lartë, të vendimit nr. x, datë 18.01.2007 të Gjykatës së Apelit Durrës dhe të vendimit nr.x, datë 05.05.2006 të Gjykatës së Rrethit Gjyqësor Elbasan për të gjykuarin D.T. Dërgimin e çështjes për rigjykim Gjykatës së Rrethit Gjyqësor Elbasan, me tjetër trup gjykues. Në rigjykim i pandehuri D.T ka kërkuar që çështja të gjykohet me gjykim të shkurtuar .Gjykata ka pranuar kërkesën dhe ka vijuar shqyrtimin e çështjes me ritin e gjykimit të shkurtuar.

Gjykata e Rrethit Gjyqësor Elbasan, me vendimin nr. x, datë 17.01.2012, ka vendosur:  
“1. Deklarimin fajtor të të pandehurit D.T për veprën penale të "Vrasjes në rrethana cilësuese" e kryer në bashkëpunim, parashikuar nga nenet 79/dh - 25 të Kodit Penal dhe, në bazë të këtyre neneve, dënimin e tij me burgim të përjetshëm.

2. Deklarimin fajtor të të pandehurit D.T për veprën penale të "Mbajtjes pa leje të armëve luftarake", parashikuar nga neni 278/2 i Kodit Penal dhe, në bazë të këtij neni, dënimin e tij me 5 (pesë) vjet burgim.

3. Në bashkim të dënimeve, referuar nenit 55 të K.Penal, dënimin e të pandehurit D.T me burgim të përjetshëm.

4. Në aplikim të nenit 406/1 të Kodit të Procedurës Penale e dënon përfundimisht të pandehurin D.T me 25 vite burgim.

5. Pushimin e çështjes për të pandehurin D.T për akuzën “Vrasjes në rrethana cilësuese” e kryer në bashkëpunim, e mbetur në tentativë, ndaj shtetasit Julian Becka, parashikuar nga nenet 79/dh - 25 të Kodit Penal.”

Gjykata e Apelit Durrës, me vendimin nr. x, datë 04.07.2012, ka vendosur: 

“Prishjen e vendimit nr. x, datë 17.01.2012 të Gjykatës së Rrethit Gjyqësor Elbasan dhe kthimin e akteve për rigjykim në po atë gjykatë, por me një tjetër trup gjykues.

Gjykata ka arsyetuar se gjykata e shkallës ës parë ka gabuar kur ka pranuar kërkesën për gjykim të shkurtuar pasi procedimi penal, ku është akuzuar i pandehuri D.T, ka disa të pandehur dhe këta të pandehur janë gjykuar me gjykim të zakonshëm të formës së prerë (përfshirë edhe të pandehurin D.T para kërkesës për rishikimin e vendimit të formës së prerë). Pavarësisht se është kthyer çështja për rishikimin e vendimit, referuar vendimit unifikues nr. 2/2003 nuk lejon procedimin me gjykimin e shkurtuar, përveç rastit të ndarjes së çështjes. Gjykata ka vlerësuar se çështja nuk gjykohet nga fillimi, por është kthyer për shkak të kërkesës së rishikimit. Kolegjet e Bashkuara të Gjykatës së Lartë kanë arritur në përfundimin se: “... kur shqyrtimi gjyqësor ka filluar me gjykim të zakonshëm, nuk mund të vazhdohet me tej me gjykim të shkurtuar ...” Ky interpretim njësues kuptohet jo vetëm për një proces gjyqësor të sapo filluar rishtaz në gjykatën e shkallës së parë, por edhe kur çështja kthehet mbi bazën e një kërkesë rishikimi, pasi gjykata e rishikimit duhet të marrë në rivlerësim provat të cilat kanë shërbyer në dhënien e vendimit, pa ju futur edhe një herë shqyrtimit të tyre dhe duke e përqendruar hetimin gjyqësor vetëm në ato prova të cilat kanë shërbyer si objekt i kërkesës për rishikim e që janë përdorur si shkak për pranimin e rishikimit.

Kolegji Penal i Gjykatës së Lartë, me vendimin nr. x, datë 10.04.2013, ka vendosur: 

“Prishjen e vendimit penal nr. x, datë 04.07.2012, të Gjykatës së Apelit Durrës dhe kthimin e akteve për rishqyrtim në po atë gjykatë, me tjetër trup gjykues.”

 Gjykata e Apelit Durrës, me vendimin nr. x, datë 24.03.2014, ka vendosur: 

“1. Prishjen e vendimit penal nr. x, datë 17.01.2012, të Gjykatës së Shkallës së Parë Elbasan dhe kthimin e akteve për rigjykim në atë gjykatë, por me trup gjykues tjetër.

Gjykata ka arsyetuar se kërkesën për rishikim, i pandehuri D.T e ka kërkuar për shkaqe që lidhen me hetimin dhe gjykimin e tij në mungesë; me përfaqësimin e tij me mbrojtës; si dhe meqë nuk i është dhënë mundësia për të paraqitur rrethana shfajësuese, apo për të marrë parasysh disa rrethana të cilat mund të ndikojnë në dënimin e dhënë ndaj tij. 

Vendim i ndërmjetëm për gjykimin e çështjes me gjykim të shkurtuar, është marrë në zbatim të gabuar të ligjit dhe është i pavlefshëm, dhe për këtë shkak bën të pavlefshëm edhe vendimin e themelit të çështjes. Pavarësisht se është kthyer çështja për rishikimin e vendimit, vendim unifikues 2/2003 i Kolegjeve të Bashkuara të Gjykatës së Lartë i mësipërm nuk lejon procedimin me gjykimin e shkurtuar për rastet me disa të pandehur, përveç rastit të ndarjes së çështjes. Gjykata e shkallës së parë duhet të rrëzonte kërkesën e të pandehurit dhe të rivlerësonte provat e marra në gjykimet e mëparshme ose të rivlerësonte provat e reja që vet i pandehuri do të kërkonte për të mbështetur shfajësimin e tij, bazuar në një apo të gjitha rastet e parashikuara në nenin 450 të Kodit të Procedurës Penale.
Kolegji Penal i Gjykatës së Lartë, me vendimin nr. x, datë 04.04.2016, ka vendosur:

“Prishjen e vendimit nr. x, datë 24.03.2015, të Gjykatës së Apelit Durrës dhe kthimin e çështjes për rishqyrtim në atë gjykatë me një tjetër trup gjykues.”

Gjykata e Apelit Durrës, me vendimin nr. x, datë 04.07.2017, ka vendosur: “1. Prishjen e vendimit penal nr. x, datë 17.01.2012, të Gjykatës së Shkallës së Parë Elbasan dhe kthimin e akteve për rigjykim në atë gjykatë, por me trup gjykues tjetër.”
Gjykata e Apelit Durrës ka arsyetuar se vendimi i ndërmjetëm i gjykatës së shkallës së parë është i pabazuar në ligj pasi gjatë gjykimit të rishikimit nuk mund të procedohet me gjykim të shkurtuar. Provat e marra gjatë gjykimit të zakonshëm nuk mund të konsiderohen sikur nuk janë administruar nga gjykata e rishikimit. Në kushtet kur provat janë administruar me procedurën e gjykimit të zakonshëm nuk mundet në momentin e fillimit të gjykimit të rishikimit të procedohet me gjykim të shkurtuar pasi kemi përzierje të riteve të gjykimit. Në rastet kur çështja gjykohet me gjykimin e shkurtuar gjykata nuk duhet të administrojë asnjë provë tjetër që ndodhet jashtë fashikullit të prokurorit, por në këtë gjykim gjykata e shkallës së parë jo vetëm ka administruar dy prova të cilat nuk janë pjesë e fashikullit të prokurorit, por akti i ekspertimit ADN është administruar në gjuhën Italiane pasi dhe përshkrimi i tij në gjykimin e mëparshëm është bërë në seancë gjyqësore. Prokurori me të drejtë ka kërkuar rrëzimin e kërkesës së të pandehurit për zhvillimin e gjykimit me gjykim të shkurtuar

ii. Vlerësimi i Kolegjit Penal të Gjykatës së Lartë

“....Kolegji vlerëson se përfundimi i arritur nga Gjykata e Apelit Durrës është marrë në vlerësim të drejtë të ligjit material dhe procedural. Gjykata e rishikimit duhet të marrë në rivlerësim provat të cilat kanë shërbyer në dhënien e vendimit të rishikimit, duke e përqendruar hetimin gjyqësor vetëm në ato prova të cilat kanë shërbyer si objekt i kërkesës për rishikim e që janë përdorur si shkak për pranimin e rishikimit. Rishikimi i vendimeve penale të formës së prerë është një mjet i jashtëzakonshëm për të ndrequr gabimet e mundshme gjyqësore, në lidhje me vendimet e formës së prerë. Është pikërisht kjo arsyeja që ligjvënësi rishikimin e vendimeve të formës së prerë e ka lejuar vetëm në raste rigorozisht të përcaktuara, të cilat i ka parashikuar në mënyrë të shprehur në nenin 450 të Kodit të procedurës penale....”.
9. Nëse gjykata ka pranuar gjykimin e shkurtuar, a mundet ti jap faktit një cilësim juridik tjetër, sipas nenit 375 të K.Pr.Penale, qoftë ai më i lehtë ose më i rëndë?

Çështja Prokuroria pranë Gjykatës së Rrethit Gjyqësor Kukës kundër A.P i akuzuar për kryerjen e veprës penale “Shpërdorim detyre”, parashikuar nga neni 248 i Kodit Penal.

i. Rrethanat e çështjes

Ka rezultuar se në zbatim të programit të auditit nr.774/1, datë 17.07.2017, Kontrolli i Lartë i Shtetit (në vijim KLSH) ka ushtruar kontroll në Bashkinë Kukës. Pas kontrollit, KLSH ka konkluduar se procedurat e tenderave "Shërbimi i mirëmbajtjes dhe riparimit të automjeteve", "Rikonstruksion i Qendrës Sociale Kukës", "Mirëmbajtje dhe pastrim i rrugëve nga dëbora", "Mirëmbajtje e rrjetit rrugor rural të Bashkisë Kukës", "Rikonstruksion i rrugës Myç Mamëz - vend depozitimi i mbetjeve, ndërtimi i rrethimit të jashtëm të vend depozitimit viti 2016 Kukës", "Mirëmbajtja e rrjetit rrugor rural të Bashkisë Kukës" dhe "Mirëmbajtja e rrjetit rrugot rural Bashkia Kukës" (gjithsej shtatë tendera), janë zbatuar në shkelje të dispozitave ligjore dhe nënligjore. Për pasojë, KLSH ka kallëzuar veprën penale në Prokurorinë pranë Gjykatës së Rrethit Gjyqësor Kukës.Mbi këtë bazë, në Prokurorinë pranë Gjykatës së Rrethit Gjyqësor Kukës është regjistruar procedimi penal nr.4 i vitit 2018. Pas kryerjes së hetimeve paraprake mbi kryerjen e procedurave të tenderave të sipërshënuar në kundërshtim me ligjin, në datë 25.11.2019, Prokuroria ka vendosur të marrë të pandehur shtetasit xxxx, A.P, xxxx, për kryerjen e veprës penale "Shpërdorimi i detyrës", parashikuar nga neni 248 i Kodit Penal, si dhe shtetaset Razie Naipi dhe Vahide Gruda, për kryerjen e veprës penale "Falsifikimi i dokumenteve", parashikuar nga neni 186 paragrafi i tretë i Kodit Penal. Në datë 26.12.2019, Prokuroria pranë Gjykatës së Rrethit Gjyqësor Kukës i ka paraqitur Gjykatës së Rrethit Gjyqësor Kukës kërkesën për dërgimin në gjyq të procedimit penal nr.4 të vitit 2018. Gjykata e Rrethit Gjyqësor Kukës, me vendimin nr. x, datë 03.12.2020, ka vendosur dërgimin në gjyq të çështjes penale që i përket procedimit penal. Gjatë gjykimit të çështjes në themel, i pandehuri A.P është shprehur se i qëndron kërkesës për aplikimin ndaj tij të gjykimit të posaçëm, atij të shkurtuar, paraqitur në seancë paraprake, ndërsa të pandehurit e tjerë kërkuan shqyrtimin e çështjes me gjykim të zakonshëm, kërkesë që është pranuar nga gjykata. Në përfundim të gjykimit në lidhje me të pandehurin A.P, Gjykata e Rrethit Gjyqësor Kukës, me vendimin nr. (622) 125 datë 08.06.2021, ka vendosur: “Shpalljen e moskompetencës lëndore për gjykimin e çështjes. Dërgimin e akteve gjykatës kompetente, Gjykatës Kundër Korrupsionit dhe Krimit të
Organizuar.” Me arsyetimin se: veprimet e kryera nga i pandehuri A.P përbëjnë figurën e posaçme të veprës penale "Shkelja e barazisë së pjesëmarrësve në tendera apo ankande publike", parashikuar nga neni 258, paragrafi i dytë i Kodit Penal dhe jo veprën penale “Shpërdorimi i detyrës", parashikuar nga neni 248 i Kodit Penal. 

Gjykata e Posaçme e Shkallës së Parë kundër Korrupsionit dhe Krimit të Organizuar, me vendimin nr. s’ka datë 12.10.2021 ka vendosur: “Ngritjen e mosmarrveshjes për kompetencë ndërmjet Gjykatës së Posaçme të Shkallës së Parë për Korrupsionin dhe Krimin e Organizuar dhe Gjykatës së Rrethit Gjyqësor Kukës, ....”
ii. Vlerësimi i Kolegjit Penal të Gjykatës së Lartë

....Në çështjen objekt gjykimi, Kolegji konstaton se nga Gjykata e Rrethit Gjyqësor Kukës nuk janë zbatuar dispozitat procedurale në lidhje me ndryshimin e cilësimit juridik të veprës penale, që rregullohet nga neni 375 i K.Pr.Penale: “1. Me vendimin përfundimtar gjykata mund t’i japë faktit një përcaktim të ndryshëm nga ai që ka bërë prokurori ose viktima akuzuese, më të lehtë ose më të rëndë, me kusht që vepra penale të jetë në kompetencën e saj. 2. Kur në përfundim të shqyrtimit gjyqësor gjykata vlerëson se fakti për të cilin akuzohet i pandehuri mund të ketë cilësim juridik më të rëndë se ai që ka bërë prokurori ose viktima akuzuese, njofton palët mbi këtë mundësi dhe u jep kohën e nevojshme për t’u mbrojtur. Palët kanë të drejtë të paraqesin prova të reja. 3. Kur gjykimi zhvillohet në mungesë të të pandehurit, sipas nenit 352, të këtij Kodi, gjykata zbaton rregullat e përcaktuara në paragrafët 1 dhe 2 të tij.”

 Në rastin konkret, rezulton se nga Gjykata e Rrethit Gjyqësor Kukës nuk janë zbatuar as parashikimet e nenit 375 të K.Pr.Penale dhe as vendimi i mësipërm i Gjykatës Kushtetuese. Gjykata ka pranuar kërkesën për gjykim të shkurtuar, pasi ka konstatuar se gjykimi mund të zhvillohej në gjendjen që janë aktet. Megjithatë, në fund të gjykimit gjykata ka konstatuar se fakti penal kishte një cilësim të ndryshëm juridik nga ai i paraqitur nga organi i akuzës. Gjykata e Rrethit Gjyqësor Kukës ka konkluduar se veprimet e të pandehurit A.P përmbanin elementë të veprës penale “Shkelja e barazisë së pjesëmarrësve në tendera apo ankande publike”, parashikuar nga neni 258/2 i Kodit Penal dhe jo të veprës penale "Shpërdorimi i detyrës", parashikuar nga neni 248 i Kodit Penal. Gjykata ka pasur detyrimin që në rast se konstatonte një fakt të tillë, të revokonte kërkesën për gjykim të shkurtuar, t’ia bënte me dije të pandehurit dhe mbrojtësit së tij dhe t’i jepte atyre kohën e nevojshme për të realizuar mbrojtjen. Sipas nenit 375/2 në këtë rast palët kanë të drejtë edhe të paraqesin prova të reja. Kjo dëshmon pikërisht që zhvillimi i gjykimit me ritin e gjykimit të posaçëm, atij të shkurtuar, e përjashton mundësinë që ndryshimi i cilësimit juridik të kryhet në një gjykim të tillë. Ndryshimi i cilësimit juridik sipas nenit 375 të K.Pr.Penale mund të bëhet vetëm kur gjykata procedon me ritin e gjykimit të zakonshëm. E kundërta do t’i mohonte të pandehurit të drejtën e mbrojtjes dhe rrjedhimisht do të cenonte procesin e rregullt ligjor....Në ritin e gjykimit të shkurtuar, i pandehuri e ushtron të drejtën e mbrojtjes duke i’u referuar akuzës së ngritur nga prokuroria si dhe provave të cilat i ka njohur dhe i ka pranuar në gjendjen që janë. Me kërkesën për gjykim të shkurtuar i pandehuri pranon të gjykohet me gjykimin e posaçëm në raport me akuzat e formuluara nga prokurori, e vetëm ndaj tyre ai shpreh vlerësimin e dobisë së këtij gjykimi, kështu që nuk do të ishte kushtetutshmërisht e pranueshme që ai të gjendej i detyruar nga zgjedhja e tij edhe ndaj veprave penale të reja ose një vepre më të rëndë që mund t’i ngarkohej...”. 
Vendim Nr.  00-2021-739, datë 04.11.2021 Kolegji Penal i Gjykatës së Lartë. 
“14. Në lidhje me ndryshimin e cilësimit juridik të veprës penale, Kolegji vlerëson se akuza që i është njoftuar të pandehurit ka qenë për veprën penale “Dhuna në familje” të parashikuar nga neni 130/a/1 i Kodit Penal. Nga ana tjetër, rezulton se në gjykim prokuroria ka kërkuar deklarimin fajtor të të pandehurit për veprën penale “Dhuna në familje” parashikuar nga neni 130/a/4 i Kodit Penal, pa e argumentuar një ndryshim të tillë akuze dhe pa u respektuar procedura e parashikuar nga neni 375 i K.Pr.Penale. Për më tepër, rezulton se në kushtet kur prokuroria ka kërkuar deklarimin fajtor për një vepër penale më të rëndë se ajo për të cilën është njoftuar akuza, gjykimi nuk mund të zhvillohej me procedurën e gjykimit të shkurtuar, referuar vendimit nr. 4/2012 të Gjykatës Kushtetuese.  

15. Kolegji vlerëson se vendimi i gjykatës së shkallës së parë ka mospërputhje midis pjesës arsyetuese dhe dispozitivit të vendimit. Ndërsa në arsyetim të vendimit, gjykata arsyeton se i pandehuri ka konsumuar veprën penale të parashikuar nga neni 130/a/4 i Kodit Penal, në dispozitiv e ka dënuar të pandehurin për veprën penale të parashikuar nga neni 130/a/1. Nga ana tjetër, Kolegji vlerëson se ndryshimi i cilësimit juridik të veprës penale nuk është ngritur si shkak ankimi nga prokuroria në Gjykatën e Apelit Vlorë, ndërsa është ngritur si shkak rekursi në Gjykatën e Lartë, duke bërë që ky pretendim të bjerë në dekadencë.

16. Për më tepër, Kolegji vlerëson se nuk ka shkaqe për ndryshim të cilësimit juridik të veprës penale sipas nenit 130/a/4 të Kodit Penal, pasi nga tërësia e fakteve të pranuara si të provuara nga gjykatat më të ulëta, nuk rezulton që dhuna në familje të jetë konsumuar në prani të fëmijëve të mitur.”
 

Vendim nr. 4/2012 të Gjykatës Kushtetuese, vendim me të cilin ajo ka pasur si qëllim të ofrojë garanci ndaj të pandehurit që atij t’i garantohet e drejta për një proces të rregullt ligjor dhe të gjitha të drejtat e tjera në procesin penal.

20. Në këtë vendim Gjykata Kushtetutese shprehet se: “Në këtë këndvështrim, Gjykata Kushtetuese rithekson qëndrimin e saj se ndonëse, gjatë gjykimit të zakonshëm, është kompetencë eskluzive e gjykatave të juridiksionit të zakonshëm të bëjnë ndryshimin e cilësimit juridik të veprës penale, në gjykimet e posaçme, siç konsiderohet dhe gjykimi i shkurtuar, kjo e drejtë duhet të ushtrohet në përputhje me veçoritë e këtij gjykimi e, në veçanti me faktin se për të proceduar me këtë lloj gjykimi, përveç kërkesës së të pandehurit kërkohet detyrimisht edhe vendimi/miratimi i gjyqtarit (shih paragrafin 18 të këtij vendimi). E thënë ndryshe, gjyqtari në momentin e marrjes së vendimit, në lidhje me pranimin ose jo të kërkesës për gjykim të shkurtuar të të pandehurit, duhet të udhëhiqet jo vetëm nga parimi i ekonomisë gjyqësore (shih paragrafin 19 të këtij vendimi), por duhet të vendosë, kryesisht, në përputhje me parimin e drejtësisë efektive.
Nisur nga kjo premisë, në përfundim të analizës së këtyre dy instituteve, Gjykata Kushtetuese çmon se nëse gjykatat e juridiksionit të zakonshëm edhe në rastin kur procedohet me gjykim të shkurtuar, njësoj si në gjykimin e zakonshëm, do të mund të bëjnë ndryshimin e cilësimit juridik të veprës penale dhe të dënojnë të pandehurin me një masë dënimi më të rëndë se ajo e kërkuar nga prokurori, instituti do të humbiste çfarëdolloj justifikimi kushtetues, për arsye se i pandehuri, duke hequr dore në mënyrë të vullnetshme nga disa parime kushtetuese si parimi i barazisë së armëve dhe nga parimi i kontradiktoritetit, do të sakrifikonte të drejtat e tij kushtetuese jo vetëm pa pasur asnjë lloj përfitimi, por edhe duke marrë një dënim më të lartë nga ai që priste.”

Nga sa më lart, Gjykata arrin në konkluzionin se, kur nga gjykatat e juridiksionit të zakonshëm procedohet me gjykim të shkurtuar, procedim në të cilin, duke qenë se gjykata merr në konsideratë vetëm dosjen e prokurorit, nuk ekziston mundësia e realizimit të së drejtës së mbrojtjes efektive nga i pandehuri, ndryshimi i cilësimit juridik të veprës penale nga ana e gjykatës, është në kundërshtim me qëllimin e këtij gjykimi.”
34. Më tej në vendimin nr. 4/2012 Gjykata Kushtetuese është shprehur se: “...Gjykata Kushtetuese çmon se nëse gjykatat e juridiksionit të zakonshëm edhe në rastin kur procedohet me gjykim të shkurtuar, njësoj si në gjykimin e zakonshëm, do të mund të bëjnë ndryshimin e cilësimit juridik të veprës penale dhe të dënojnë të pandehurin me një masë dënimi më të rëndë se ajo e kërkuar nga prokurori, instituti do të humbiste çfarëdolloj justifikimi kushtetues, për arsye se i pandehuri, duke hequr dore në mënyrë të vullnetshme nga disa parime kushtetuese si parimi i barazisë së armëve dhe nga parimi i kontradiktoritetit, do të sakrifikonte të drejtat e tij kushtetuese jo vetëm pa pasur asnjë lloj përfitimi, por edhe duke marrë një dënim më të lartë nga ai që priste.” Nisur nga ky interpretim i bërë nga Gjykata Kushtetuese del se nuk mund të bëhet ndryshimi i cilësimit juridik të veprës penale në një më të rëndë për të pandehurin në kushtet e gjykimit të shkurtuar. Në të kundërt çështja mund të gjykohet në kushtet e gjykimit të shkurtuar nëse si pasojë e zbatimit edhe të kësaj procedure të posacme gjykimi kemi ndryshim të cilësimit juridik të veprës penale me pasojë lehtësimin e pozitës së të pandehurit. 
35. Kolegji vlerëson se nuk rezulton që nga Gjykata e Apelit Durrës të jenë shkelur urdhërimet e vendimit të mësipërm të Gjykatës Kushtetuese. I pandehuri është gjykuar në kushtet e gjykimit të shkurtuar për akuzën e kryerjes së veprës penale të “Vrasje në rrethana të tjera cilësuese” mbetur në tentativë, cilësim juridik ky që është ndryshuar nga gjykata e shkallës ës parë gjatë gjykimit në fakt në atë të “Plagosjes së lehtë me dashje”, parashikuar nga neni 89 i Kodit Penal, që është një vepër penale shumë më e lehtë se ajo për të cilën është akuzuar. Në këto kushte nuk jemi para cenimit të së drejtës për një proces të rregullt gjyqsor e se ky pretendim nuk përbën shkak për cenimin e vendimit të Gjykatës së Apelit.
 
10. A mundet Prokurori të kërkojë rrëzimin e kërkesës për gjykim të shkurtuar të të pandehurit, me arsyetimin se çështja duhet t’i nënshtrohet shqyrtimit gjyqësor apo se i pandehuri nuk pranon fajësinë?
Neni 334 i K.Pr.Penale ku rregullohen veprimet përgatitore dhe përcaktohet kërkesa për gjykim të shpejtë se:  “1. Kur janë kushtet e parashikuara në ligj, prokurori mund të kërkojë gjykimin e drejtpërdrejtë, kurse i pandehuri gjykimin e shkurtuar.”
Çështja:  Prokuroria pranë Gjykatës së Rrethit Gjyqësor Durrës kundër P.R i akuzur për kryerjen e veprës penale “Vjedhja”, parashikuar nga neni 134/1 i Kodit Penal.

I. Vlerësimi i Kolegjit Penal të Gjykatës së Lartë

.....Gjithashtu, Kolegji thekson se, prokuroria është organi kushtetues që ushtron ndjekjen penale dhe përfaqëson akuzën në gjyq. Në ushtrimin e funksioneve të tij, prokurori kryen hetimet paraprake që çmon të nevojshme lidhur me akuzën apo faktin penal të atribuuar të pandehurit, në rastin konkret në ngarkim të të gjykuarit Pajtim Rexha. Nëse organi i akuzës nuk ka patur “diligjencën” apo “orientimin” drejt veprimit hetimor të duhur, brenda afatit të hetimit paraprak, kjo nuk ka ardhur për faj të gjykatës, e për më tepër nuk mund t’i kundërdrejtohet të gjykuarit. Prokurori ka depozituar kërkesën për gjykim, që do të thotë se nga provat/burimet e provave të grumbulluara gjatë hetimit paraprak, ai ka konkluduar se hetimet janë të plota dhe fajësia e të pandehurit është e provuar. Me depozitimin e kërkesës për gjykim, prokurori ka ushtruar ndjekjen penale duke i atribuuar të gjykuarit akuzën e vjedhjes. Kërkesa për të proceduar me gjykim të shkurtuar është një e drejtë që ligji procedural penal ja njeh të pandehurit, kur ky i fundit është dakord të gjykohet në gjendjen e akteve, e në vijim, është gjykata e cila pasi bën një vlerësim paraprak të akteve dhe çmon se çështja mund të zgjidhet në gjendjen që janë aktet, pranon kërkesën për gjykim të shkurtuar të bërë nga ana e të pandehurit. Në këto rrethana, pretendimet e organit të akuzës se pranimi i kërkesës për gjykim të shkurtuar është bërë në kundërshtim me Kodin e Procedurës Penale dhe vendimin unifikues nr. 2/2003, me pretendimin për kryerje të hetimit gjyqësor, çmohen jo vetëm të pabazuara, por edhe alogjike, përsa kohë prokurori ka disponuar për dërgimin e çështjes në gjyq.  

11. A përbën ndryshimi i ligjit penal favorizues, shkak për rishikimin e vendimit?
19. Në kërkesën e tij për rishikimin e vendimit nr. 432, datë 27.7.1991, të Gjykatës së Shkallës së Parë Vlorë (Kolegji Ushtarak), lënë në fuqi me vendimin nr. 60, datë 16.9.1991, të Gjykatës së Lartë (Kolegji Ushtarak), kërkuesi P.S.H paraqet në thelb dy argumente.

20. Së pari, sa i përket pretendimit lidhur me aplikimin e ritit të gjykimit të shkurtuar, të parashikuar në legjislacionin penal shqiptar nga nenet 403 e vijues të KPP, pasi vendimi ndaj të gjykuarit Petro Hoxhaj ka marrë formë të prerë, Kolegji vlerëson se nuk është e bazuar. Riti i gjykimit të shkurtuar, i parashikuar nga nenet 403 e vijues të KPP, ka për qëllim ekonomizimin e procesit gjyqësor penal, me qëllim shmangien e zhvillimit të një procesi të zakonshëm, i cili zhvillohet në kohë më të gjatë, me shpenzime të panevojshme energjish, apo dhe burimesh financiare, kur palët janë dakord dhe çështja mund të zgjidhet në gjendjen që janë aktet në fashikullin hetimor. Konkretisht, në pikat 6 dhe 7, të nenit 405, të KPP, parashikohet se: “... gjykata vendos pranimin e kërkesës për gjykimin e shkurtuar kur çmon se çështja mund të zgjidhet në gjendjen që janë aktet. Në të kundërtën refuzon kërkesën dhe vazhdon me gjykim të zakonshëm. Kundër vendimit lejohet ankim së bashku me vendimin përfundimtar. 7. Kërkesa për gjykim të shkurtuar nuk pranohet nëse i pandehuri apo mbrojtësi i tij ngrenë pretendime mbi vlefshmërinë e akteve apo përdorshmërinë e provave të grumbulluara gjatë hetimit paraprak, apo kur kërkojnë marrjen e provave të reja në gjykim. Kërkesa për gjykim të shkurtuar nuk pranohet edhe në rastet kur gjykata kryesisht konstaton pavlefshmëri absolute apo papërdorshmëri të provave, si rezultat i të cilave çmon se çështja nuk mund të zgjidhet në gjendjen e akteve. Në këtë rast, në vendimin e saj për refuzimin e kërkesës gjykata përcakton edhe aktet absolutisht të pavlefshme apo provat e papërdorshme në gjykim ....”. Thënë kjo, në rastin konkret objekt shqyrtimi, në të cilin rezulton se gjykimi ka përfunduar (si rregull është zhvilluar me gjykimin e zakonshëm) me vendim të formës së prerë, nuk ndodhemi në kushtet e kërkuara nga dispozita për aplikimin e gjykimit të shkurtuar. Gjithashtu, referuar vendimit unifikues nr. 2, datë 29.1.2003, në të cilin Kolegjet e Bashkuara të Gjykatës së Lartë kanë konkluduar se: “Kolegjet e Bashkuara të Gjykatës së Lartë, duke unifikuar praktikën gjyqësore, arrijnë në përfundimin se kur shqyrtimi gjyqësor ka filluar me gjykim të zakonshëm, nuk mund të vazhdohet më tej me gjykim të shkurtuar”, në rastin në shqyrtim, ku i gjykuari nuk pretendon dhe nuk rezulton se gjykimi i çështjes në themel të jetë zhvilluar në mungesë të tij, nuk mund të vazhdohet me gjykimin e shkutuar.
21. Së dyti, sa i përket pretendimit sipas të cilit “vendimi i gjykatës bie ndesh me nenin 29/3 të Kushtetutës së Republikës së Shqipërisë, si dhe nenin 3 paragrafi 3, të Kodit Penal në fuqi. Bazuar në këto dispozita, vendimi i dënimit të dhënë ndaj kërkuesit duhej të rishikohej, duke e ulur masën e dënimit sipas dispozitave që janë më të favorshme për të”, Kolegji vlerëson se me të drejtë gjykatat e shkallëve më të ulëta që kanë shqyrtuar kërkesën e të gjykuarit Petro (Sokrat) Hoxhaj për rishikim, kanë konstatuar se ndryshimi në kohë i ligjit penal në favor të të gjykuarit, nuk bën pjesë në rastet e parashikuara në nenin 450 të KPP, për të cilat gjykata vendos rishikimin, si në tekstin që kjo dispozitë kishte në momentin e paraqitjes nga i gjykuari Petro Hoxhaj të kërkesës për rishikim, ashtu edhe në tekstin që kjo dispozitë ka aktualisht. Ndryshimi në kohë i ligjit penal favorizues, nuk parashikohet si rast për rishikimin e vendimit.

